Povzetek revizijskega poročila   
Pravilnost financiranja volilne kampanje liste kandidatov Gibanje Svoboda za volitve poslancev iz Republike Slovenije v Evropski parlament v letu 2024

Računsko sodišče je izvedlo revizijo pravilnosti financiranja volilne kampanje liste kandidatov Gibanje Svoboda za volitve poslancev iz Republike Slovenije v Evropski parlament v letu 2024, ki jo je organizirala politična stranka Gibanje Svoboda.

Cilja revizije sta bila izrek mnenja o pravilnosti poslovanja in izrek mnenja o pravilnosti poročanja v skladu z Zakonom o volilni in referendumski kampanji.

Računsko sodišče je politični stranki Gibanje Svoboda izreklo pozitivno mnenje o pravilnosti poslovanja ter mnenje s pridržkom o pravilnosti poročanja v skladu z Zakonom o volilni in referendumski kampanji. Politična stranka Gibanje Svoboda je namreč v poročilu o volilni kampanji napačno poročala o višini zbranih sredstev, ki jih je prejela kot denarne prispevke, in o višini sredstev, ki jih je stranka kot organizator volilne kampanje prenesla s svojega transakcijskega računa. Napako pri poročanju, ki je znašala 278.408,35 EUR, je stranka popravila med revizijskim postopkom.

Ljubljana, 28. marca 2025